text: [{"text_idx": "#000002", "text": "Veika Vakasaenisi & na iVolatabu"}, {"text_idx": "#000012", "text": "O KILA se cava na ivakatakilakila?\u2014 Daru wilika ena Wase 46 na ivakatakilakila e solia na Kalou me baleta nona sega ni luvuca tale na vuravura ena waluvu. Eratou kerea tale ga na yapositolo na ivakatakilakila me ratou kila kina ni sa lesu mai o Jisu kei na kena sa voleka na vakataotioti kei vuravura.\u200b\u2014Maciu 24:3."}, {"text_idx": "#000013", "text": "Ni sega ni laurai rawa o Jisu mai lomalagi, ena vinakati na ivakatakilakila e raici rawa me vakaraitaka ni sa tekivu veiliutaki o koya. Mani tukuna o Jisu vei ira na nona tisaipeli e so na ka mera yadrava se namaka e vuravura. Nira sa laurai na veika oya, ena kena ibalebale ni sa lesu mai o koya, sa tekivu veiliutaki tale ga mai lomalagi."}, {"text_idx": "#000014", "text": "Ni vakaraitaka na bibi ni nodra yadra tiko na nona tisaipeli, e tukuna o Jisu: \u201cRaica na lolo, kei na veikau kecega; ni ra sa tubu, dou sa raica ka kila kina vakai kemudou ni sa voleka na vula i katakata.\u201d O dau kila sa voleka na vulaikatakata. O na rawa tale ga ni kila ni sa voleka na Amaketoni ni o raica na veika e tukuna o Jisu.\u200b\u2014Luke 21:29, 30."}, {"text_idx": "#000015", "text": "Na ivakavuvuli cava e via vakaraitaka o Jisu ni cavuta na vu ni lolo?"}, {"text_idx": "#000016", "text": "Ena tabana oqo kei na tabana e tarava, eda na raica kina na kedra iyaloyalo e so na ka e tukuna o Jisu me ivakatakilakila ni kena sa voleka na Matanitu ni Kalou. Nira yaco kece na veika oqo, sa na qai vakarusai ira na veimatanitu na Matanitu ni Kalou ena liga i Karisito, me vaka daru wilika ena Wase 46."}, {"text_idx": "#000019", "text": "(2) E kaya tale ga o Jisu: \u201cEna yaco talega na dausiga . . . e na yasana e vuqa.\u201d O na rairai kila ni levu na tamata e lailai sara na kedra kakana. Era mate e vica vata na udolu e veisiga baleta ni lailai na kedra kakana."}, {"text_idx": "#000020", "text": "(3) Kuria o Jisu: \u2018Ena yaco tale ga na mate ca ena veivanua e so.\u2019 O kila se cava na mate ca?\u2014 Na mate se tauvimate e vakamatei ira e levu na tamata. E dua na mate ca e vakatokai me misila levu e vakamatei ira e rauta ni 20 na milioni ena loma beka ga ni dua na yabaki. Ena noda gauna e vakabauti ni levu cake sara era na mate ena AIDS. Sa qai tiko tale na kenisa, mateniuto, kei na veimate e so e vakamatei ira e vica vata na udolu ena veiyabaki."}, {"text_idx": "#000021", "text": "(4) E vakaraitaka o Jisu e dua tale na tiki ni ivakatakilakila: \u2018E na yaco . . . na uneune e na veivanua e vuqa.\u2019 O kila se cava na uneune?\u2014 Na uneune e dau vakavuna me yavavala na qele o butuka tiko. E vakavuna me bale na vale, ra qai mate kina na tamata. Sa qai levu ga na uneune me tekivu mai na yabaki 1914. O sa bau rogoca na kena yaco na uneune?\u2014"}, {"text_idx": "#000023", "text": "(6) E vakaraitaka o Jisu e dua na tiki bibi ni ivakatakilakila ena nona kaya: \u201cEna vunautaki mada e vuravura taucoko nai tukutuku-vinaka oqo kei na matanitu, mei vakadinadina ki na veivanua kecega; sa na qai yaco emuri nai vakataotioti.\u201d (Maciu 24:14) Ke o vakabauta dina na \u2018itukutuku vinaka\u2019 oqo, e dodonu mo tukuna tale ga yani. Oya na sala o rawa ni vakaitavi kina ena kena vakayacori na tiki ni ivakatakilakila oqo."}, {"text_idx": "#000025", "text": "Ni solia na ivakatakilakila oya o Jisu, e cavuta tale ga e dua na gauna ena loma ni yabaki. E kaya: \u201cDou masulaka me kakua mada ga ni yaco na nomudou dro oqori e na vula i liliwa.\u201d (Maciu 24:20, VV) Na cava o nanuma e kaya tiko?\u2014"}, {"text_idx": "#000027", "text": "Na ivakavuvuli cava e vakaraitaka tiko o Jisu ni cavuta na dro ena vulaililiwa?"}, {"text_idx": "#000028", "text": "O raica rawa na vuna e tukuna kina o Jisu me kakua ni waraki sara na vulaililiwa me qai caka na dro?\u2014 E vakaraitaka tiko vei keda meda kua ni lokuyarataka na noda vakadinadinataka nida lomana na Kalou ena noda qaravi koya, vakabibi nida sa kila tiko ni sa voleka na Amaketoni. Kevaka eda lokuyara, de dua sa na bera. Ena rawa meda vakataki ira ena gauna ni Waluvu levu era rogoci Noa ia era sega ni vodo i waqa."}, {"text_idx": "#000029", "text": "Daru na veitalanoataka tarava na ka ena yaco ni sa oti na ivalu levu na Amaketoni. Daru na vulica kina na veika e vakarautaka na Kalou me baleti keda na qaravi koya tiko."}, {"text_idx": "#000030", "text": "Oqo na tikinivolatabu erau vakaraitaka tale ga ni sa voleka na Amaketoni: 2 Timoci 3:1-5 kei na 2 Pita 3:3, 4."}, {"text_idx": "#000033", "text": "Na cava me tala kina na Kalou na nona mataivalu e liutaka o Jisu mera vala ena Amaketoni?"}]